Bejaarde egpaar op kleinhoewe oorvalArgieffoto: SAPD, Facebook Niemand is nog in hegtenis geneem nadat ŉ bejaarde egpaar Dinsdagaand op ŉ kleinhoewe in die Colleen Glen-gebied buite Port Elizabeth oorval en vasgebind is nie. Kapt. Sandra Janse van Rensburg, woordvoerder van die polisie, het aan Maroela Media gesê die voorval het omstreeks 19:30 op die kleinhoewe in Amanziweg gebeur. Volgens Janse van Rensburg het die egpaar se hond binne die huis by die deur van die huis gesnuffel. Die 79-jarige man het opgestaan om ondersoek in te stel en die deur oopgemaak. Die volgende oomblik het twee aanvallers die deur oopgedwing en die man in die huis in gestamp. “Die man se 74-jarige vrou het probeer om die paniekknoppie te druk, maar die aanvallers het haar gekeer. Die man en vrou is daarna altwee vasgemaak.” Die aanvallers het die huis geplunder en toegang tot die kluise in die huis verkry. Hulle het met twee vuurwapens, juweliersware en kontant gevlug. Die man kon later daarin slaag om los te kom en hulp te ontbied. Volgens Janse van Rensburg is die egpaar ongedeerd. Sy het gesê die polisie besig om alle moontlike leidrade op te volg, maar geen verdagtes is nog vasgetrek of ingeneem vir ondervraging nie. Enigiemand met meer inligting word versoek om die Kabega Park-polisie by 041 397 6800 of Stop Misdaad by 08600 10111 te skakel.